燒香曲
作者：李商隱
朝代：唐

paragraphs: 鈿雲蟠蟠牙比魚，孔雀翅尾蛟龍鬚。
漳宮舊樣博山鑪，楚嬌捧笑開芙蕖。
八蠶繭緜小分炷，獸燄微紅隔雲母。
白天月澤寒未冰，金虎含秋向東吐。
玉佩呵光銅照昏，簾波日暮衝斜門。
西來欲上茂陵樹，柏梁已失栽桃魂。
露庭月井大紅氣，輕衫薄細當君意。
蜀殿瓊人伴夜深，金鑾不問殘燈事。
何當巧吹君懷度，襟灰爲土填清露。